Bob Hewitt-slagoffer: ‘Ek is wéér in die steek gelaat’Die St. Albans-tronk in Port Elizabeth. “Die stelsel het my gruwelik in die steek gelaat. Weer.” Só het Olivia Jasriel Woensdag gesê nadat ŉ paroolraad gister besluit het die veroordeelde verkragter en voormalige tenniswêreldkampioen, Bob Hewitt, mag op parool vrygelaat word. Jasriel sê sy is te midde van die Covid-19-pandemie van Centurion na Port Elizabeth, waar Hewitt sy vonnis van ses jaar uitdien, ontbied om te gaan getuig. En hoewel sy haar hart voor die raad uitgestort het, glo sy nie vir ŉ oomblik dat haar inset in ag geneem is nie. “Hulle [die paroolraad] het my bloot laat kom om hulself goed te laat lyk,” het sy gesê. Jasriel het gesê sy is vandag steeds vreesbevange vir Hewitt, maar omdat hy aan die bepalings vir parool voldoen, mag hy vrygelaat word. “Dié mense gee nie om wat buite die tronkmure gebeur nie,” het sy oor die besluit gesê. Olivia Jasriel sê die strafregstelsel het haar in die steek gelaat. Volgens Jasriel het Hewitt tot vandag steeds nie erken dat hy haar en nog ŉ slagoffer verkrag het nie. Hy het aan die paroolraad gesê dat hy iemand is wat van aanraking hou en dat hulle sy “bedoelings misverstaan het”. Sy sê daar is egter min om verkeerd te begryp oor dít wat Hewitt aan haar gedoen het. “Hy het my verkrag omdat hy ŉ pedofiel en ŉ verkragter is. Ek gaan dit nie net daar laat nie. Dalk eendag, maar nie nou nie. “Hy glo nie dat hy ŉ verkragter is nie en stééds stuur hulle hom huis toe.” Hewitt is in 2015 skuldig bevind aan die verkragting van Jasriel, Theresa “Twiggy” Tolken in die 1980’s, asook die seksuele aanranding van nog ’n vrou, wie se naam nie bekend gemaak mag word nie, in die 1990’s. Die misdade is gepleeg terwyl hy vir hulle tennislesse gegee het. Hewitt het destyds onskuldig op die aanklagte gepleit en doen dit vandag steeds. Jasriel het gesê sy gaan vra vir ŉ hersiening van die paroolraad se besluit en sal dit tot in die parlement beveg indien nodig. “Niks gaan my stuit nie. Ek het ŉ platform. Ek het ŉ stem en ek sal nie ophou nie. Ek sal nie stilgemaak word nie. As hulle my daarvoor in die tronk wil stop, is dit goed so,” het sy gesê. Jasriel het ook gesê ondanks die paroolraad se versoek dat die gebeure daar nie elders bespreek moet word nie, kan sy dit nie doen nie. “Hulle wil my weer probeer stilmaak, maar ek sal nie swyg nie. “Daar was niks reg aan gister se verrigtinge nie.” Sy sê ook as ŉ ouma van kleinkinders beskou sy dit des te meer as haar plig om te verseker dat ander kinders nié aan soortgelyke misbruik onderwerp word nie. Volgens Jasriel moet sy boonop elke dag met die gebeure saamleef. “Afsluiting. Dis ŉ woord wat ek haat. Ek moet hierdie herinnering vir ewig met my saamdra – tot die dag dat ek sterf. Ek kán aanbeweeg, maar geregtigheid het nie geskied nie en ek kan dit nie net daar laat nie.” Hewitt word na verwagting op 24 April op parool vrygelaat.